Diari Oficial de la Generalitat Valenciana


Sumari del DOGV 6140, del 09-11-2009 (2009/12707)

ORDE de 3 de novembre de 2009, de la Conselleria d'Immigració i Ciutadania, per la qual es convoquen, per a l'any 2010, subvencions a projectes d'investigació i formació en temes relacionats amb la cooperació internacional per al desenrotllament, realitzats per universitats i institucions sense ànim de lucre de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6140

Data del DOGV
:   09-11-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/12776


Data del document
:   03-11-2009

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * suport econòmic
    * formació del professorat
    * societat sense fins de lucre
    * universitat
    * ajuda al desenvolupament
    * cooperació internacional
    * projecte d'investigació
    * migrant
    * ajuda pública

ORDE de 3 de novembre de 2009, de la Conselleria d'Immigració i Ciutadania, per la qual es convoquen, per a l'any 2010, subvencions a projectes d'investigació i formació en temes relacionats amb la cooperació internacional per al desenrotllament, realitzats per universitats i institucions sense ànim de lucre de la Comunitat Valenciana. [2009/12168]
D'acord amb el que establix la Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana, i d'acord amb el que disposa el Decret 201/1997, d'1 de juliol, del Consell de la Generalitat, sobre regulació de les bases per a la cooperació internacional al desenrotllament i del règim específic de transferències de fons destinats a la cooperació amb països en via de desenrotllament.
Segons el que s'ha assenyalat en l'article 47.11 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 juny de 1991, per raó del qual, els Consellers corresponents establiran els oportunes bases reguladores de concessió de subvencions.
De conformitat amb el que preveu el Decret 92/2007, de 6 de juliol, del Consell, pel qual s'establix l'estructura orgànica bàsica de la Presidència i de les Conselleries de la Generalitat, així com en el Decret 101/2007, de 13 de juliol, del Consell, pel qual s'aprova el Reglament Orgànic i Funcional de la Conselleria d'Immigració i Ciutadania,
ORDENE
Primer
Convocar subvencions a projectes d'investigació i formació en temes relacionats amb la cooperació internacional per al desenrotllament que porten a terme Universitats públiques o privades de la Comunitat Valenciana, i també institucions de formació i investigació sense ànim de lucre.
Segon
Aprovar les bases per les quals es regula esta convocatòria, que s'inclouen com a annex I de la present orde.
Tercer
Les subvencions concedides per raó d'esta convocatòria seran sufragades a càrrec del capítol IV, línia de subvenció amb codi comptable T5008, del Programa 13.30.58.021.68 «Cooperació Internacional al Desenrotllament», del Pressupost de la Generalitat per al 2010, per un import global màxim de 1.400.000 euros, estant condicionada la seua concessió a l'existència de crèdit adequat i suficient en els mencionats Pressupostos de la Generalitat per al 2010, de conformitat amb el que disposa l'Orde de 26 de setembre de 1994, sobre tramitació anticipada d'expedients de gasto de la Conselleria d'Economia i Hisenda.
Quart
1. Les subvencions que ha de concedir la present convocatòria no necessiten notificació a la Comissió Europea, per no reunir els requisits arreplegats en l'article 87 del Tractat Constitutiu de la Comunitat Europea, ja que estes subvencions s'atorguen a Universitats i institucions sense ànim de lucre, per a la realització de projectes d'investigació i formació en cooperació al desenrotllament, amb un alt contingut social i educatiu, no suposant les accions subvencionades cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis.
2. Per tant, amb la percepció de les esmentades subvencions no hi ha possibilitat de falsejament de la competència que afecte els intercanvis comercials entre Estats membres, a l'efecte assenyalat en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.
Contra el present acte, que posa fi a la via administrativa, els interessats poden interposar, potestativament, recurs de reposició davant del mateix òrgan que l'ha dictat, en el termini d'un mes, comptador des de l'endemà de la publicació, de conformitat amb el que preveuen els articles 116 i 117 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 3 de novembre de 2009
El conseller d'Immigració i Ciutadania,
RAFAEL BLASCO CASTANY
ANNEX I
Bases per les quals es regula la convocatòria de subvencions dirigides a Universitats i institucions sense ànim de lucre de la Comunitat Valenciana per a projectes d'investigació i formació en temes relacionats amb la cooperació internacional per al desenrotllament
Base 1. Objecte de la convocatòria
És objecte de la present Orde, convocar subvencions a projectes d'investigació i formació en temes relacionats amb la cooperació internacional per al desenrotllament que porten a terme Universitats públiques o privades de la Comunitat Valenciana, i també institucions sense ànim de lucre que tinguen com a finalitat o activitat principal la formació i investigació en les matèries de cooperació per al desenrotllament.
Els projectes que han d'executar les institucions que s'acullen a la present convocatòria tindran lloc a la Comunitat Valenciana o a països empobrits.
En la present convocatòria es cofinançaran, d'acord amb el que preveu l'article 6 de la Llei 6/2007 i en el Pla director de la Cooperació Valenciana 2008-2011, aquells projectes d'investigació o formació en temes relacionats amb la cooperació internacional per al desenrotllament dirigits a la realització d'alguna o algunes de les accions següents:
a) Fomentar els estudis i investigacions sobre desenrotllament i cooperació, els seus mitjans, les estratègies i polítiques, i també la promoció del codesenrotllament.
b) Fomentar la participació de professors i investigadors del Nord i del Sud en cursos i seminaris sobre investigacions aplicades en matèria de cooperació per al desenrotllament, i també la col·laboració en l'assessorament, la formació i capacitació que afavorisquen el desenrotllament endogen dels països.
c) Promoure els programes bilaterals entre institucions investigadores dels països del Sud i de la Comunitat Valenciana.
d) La formació i investigació sobre els mètodes d'avaluació de les experiències existents.
e) La formació i enfortiment de les capacitats dels agents de cooperació de la Comunitat Valenciana, inclosos els immigrants com a agents de codesenrotllament.
f) La realització de jornades, trobades, seminaris i congressos que permeten l'intercanvi de coneixements i el diàleg.
g) El recolzament als centres d'investigació en la formació de recursos humans.
h) La investigació científica i tecnològica orientada a la promoció del desenrotllament humà sostenible.
Base 2. Projectes exclosos
1. No seran subvencionables a través d'esta convocatòria aquells projectes el contingut dels quals estiga clarament previst en les restants convocatòries de subvencions de la Generalitat, i l'administració d'ofici, prèvia comunicació a l'entitat sol·licitant, podrà incloure el projecte presentat en la valoració de la convocatòria corresponent, sempre que la sol·licitud haja tingut entrada abans que finalitze el termini de presentació de sol·licituds de la dita convocatòria.
2. Tampoc es podrà finançar a través de la present convocatòria l'adquisició de béns o equips que siguen amortitzables i la vida útil dels quals siga superior a un any.
Base 3. Prioritats
En la definició i objectius de les accions d'investigació i formació que s'han de realitzar es tindran en compte les prioritats horitzontals, geogràfiques i sectorials arreplegades en el Pla director de la Cooperació Valenciana 2008-2011 i el Pla Anual que el porte a terme per a l'exercici 2010.
Entre estes prioritats, els projectes presentats han de reflectir especialment l'enfocament de gènere en totes les fases dels projectes, a fi de promoure una participació igualitària en els processos de desenrotllament.
Es prioritzarà a més els projectes següents:
a) La realització de projectes basats en anteriors exercicis per la Generalitat, a fi de donar-los continuïtat i millorar-ne l'impacte per mitjà de l'avaluació d'anteriors experiències o edicions.
b) També es donarà prioritat als projectes d'investigació i formació en matèria de desenrotllament, que demostren una major aplicabilitat i permeten mamprendre accions posteriors dirigides a mitigar les causes que produïxen l'empobriment i promoguen el desenrotllament dels països desfavorits.
c) A més, es prioritzarà la concessió de subvencions a càrrec d'esta convocatòria a favor d'aquelles institucions la capacitat de gestió i estructura de les quals a l'efecte haja quedat acreditada, a través de la realització adequada dels projectes i del compliment correcte de les obligacions dimanants de la percepció de subvencions en anys anteriors, dins del programa de cooperació internacional al desenrotllament de la Generalitat.
Base 4. Requisits generals per a les entitats sol·licitants
1. D'acord amb la normativa vigent, les institucions sol·licitants de les subvencions establides a través d'esta convocatòria, s'han de trobar al corrent en el compliment de les seues obligacions amb la Generalitat, sorgides com a conseqüència del finançament de projectes en anys anteriors.
2. Com a conseqüència del que preveu l'apartat anterior, no s'admetran en la present convocatòria els projectes presentats per institucions que no hagen aportat dins del termini i de manera correcta la documentació justificativa de les subvencions rebudes en exercicis anteriors, o que es troben en procediment de reintegrament per via executiva.
Base 5. Presentació de les sol·licituds
1. Per a cada projecte o acció per al qual se sol·licite subvenció, s'ha de presentar una sol·licitud, d'acord amb el model que figura en l'annex II i en el Portal de la Generalitat (www.gva.es) accedint als apartats "Guia Prop"-"Tràmits i Servicis", emplenada correctament i firmada pel representant legal de la Universitat o institució.
2. El lloc de presentació de les sol·licituds és la Direcció General de Cooperació al Desenrotllament i Solidaritat, situat en la Plaça Sant Nicolau, núm. 2 (València 46599) o qualsevol dels llocs que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
3. El termini de presentació de sol·licituds finalitza el 9 de desembre del 2010.
4. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació preceptiva, es requerirà a la institució sol·licitant, d'acord amb el que establix l'article 71.1 de l'esmentada Llei, perquè, en termini de deu dies, esmene la falta o acompanye els documents preceptius, amb indicació que, si així no ho fera, se li tindrà per desistida de la seua petició.
5. La presentació de la sol·licitud significa l'acceptació plena de les presents bases.
Base 6. Documents que han d'acompanyar la sol·licitud
Juntament amb el model de sol·licitud, s'ha de presentar preceptivament esta documentació. En el cas que una mateixa institució sol·licite dos o més subvencions en esta convocatòria, la documentació relacionada en la present base només s'ha de presentar amb una de les sol·licituds, i s''indicarà expressament en la resta de sol·licituds en quina d'estes s'adjunta:
1. En el cas que en el model sol·licitud no s'autoritze a la Generalitat a obtindre les dades relatives al compliment de les obligacions fiscals i amb la Seguretat Social, s'hauran d'aportar els corresponents certificats emesos per l'Agència Estatal d'Administració tributària, la Conselleria d'Economia, Hisenda i Ocupació i la Tresoreria de la Seguretat Social, d'estar al corrent en el compliment de les obligacions fiscals i amb la Seguretat Social. Estaran exemptes de presentar estos certificats les entitats que sol·liciten ajudes inferiors a 1.803,04?.
2. En el supòsit que es tracte d'una Universitat a la qual li siga d'aplicació el que disposa la disposició addicional quarta de la Llei Orgànica 6/2001, de 21 de desembre, d'Universitats, s'haurà d'aportar una còpia compulsada de l'escriptura pública de constitució i dels estatuts, i també la modificació dels mateixos en el cas que s'haja produït. Esta documentació no serà necessària si ja es troba en les mans de l'administració per projectes que hagen sigut subvencionats per anteriors convocatòries d'este tipus.
3. Declaració responsable del representant legal de la institució, d'acord amb el model que figura en l'annex III i en el Portal de la Generalitat (www.gva.es) accedint als apartats "Guia Prop"-"Tràmits i Servicis", la qual ha de fer constar:
a) que l'entitat no incorre en cap de les circumstàncies arreplegades en l'article 13.2 i 3 de la Llei 38/2003, de 17 de novembre, General de Subvencions.
b) que complix la normativa sobre integració laboral de persones amb discapacitat o, si és el cas, que està exempta d'esta obligació.
c) l'acord de sol·licitar la subvenció segons les normes estatutàries (amb referència expressa al títol o títols dels projectes per als quals se sol·licita subvenció).
d) el compromís que la institució o Universitat no portarà a terme, en l'àmbit d'execució del projecte presentat, cap acció que puga resultar contradictòria amb la política exterior d'Espanya i igualment que no realitzarà cap acció que puga resultar contradictòria amb els objectius de la Generalitat.
e) el compromís de complir les obligacions derivades de l'Estatut Cooperant, si és el cas.
f) que la institució té la seu social central o delegació/delegacions permanent/s a la Comunitat Valenciana, i també el domicili i la data d'obertura, sempre que el sol·licitant no siga una Universitat valenciana.
g) el compromís de l'entitat de transferir a un compte bancari específic per al projecte l'import de la subvenció rebuda, únicament si el sol·licitant no és una Universitat pública valenciana.
4. Només en el cas que es tracte d'una entitat que en el passat no ha obtingut subvencions de la Generalitat o se sol·licite la transferència dels fons a un nou compte que no estiga donat d'alta en la base de dades de la Generalitat, serà necessari aportar la fitxa de manteniment de tercers i la targeta d'identificació fiscal. El model es troba disponible en el Portal de la Generalitat (www.gva.es) accedint als apartats "Guia Prop"-"Tràmits i Servicis" i s'haurà de presentar acompanyat del certificat de l'entitat bancària que acredite la titularitat del compte bancari, i també la còpia del document d'identitat i del poder de representació de qui firma la fitxa de manteniment de tercers.
Una vegada concedida, si és el cas, la subvenció o subvencions sol·licitades, s'haurà d'obrir un compte independent per cada projecte, llevat que es tracte d'una universitat pública i que, pel principi de caixa única, estiga obligada a ingressar la subvenció en el compte general d'esta, fet pel qual, haurà d'acreditar este extrem.
5. Currículum detallat dels membres de l'equip assessor, formador o investigador que participe en la realització del projecte, per part de l'entitat sol·licitant i pel soci local, si és el cas.
6. Organigrama del departament de la Universitat o institució responsable de la gestió del projecte i designació de la persona de contacte que actuarà davant de l'administració.
Base 7. Documentació tècnica del projecte i de les accions
Juntament amb el model de sol·licitud i la documentació assenyalada en la base 6, s'han d'aportar els documents relacionats a continuació, necessaris per a la correcta valoració de la sol·licitud. La dita documentació s'ha de presentar per a cada una de les sol·licituds.
1. El formulari d'identificació del projecte emplenat totalment, firmat pel responsable del projecte, en paper i en CD-ROM, en format pdf o compatible Word. Este formulari figura com a annex IV d'esta orde i estarà disponible en el Portal de la Generalitat (www.gva.es) accedint als apartats "Guia Prop"-"Tràmits i Servicis".
2. Si per a la realització del projecte es compta amb un soci o contrapart local, s'hauran d'aportar els estatuts i la inscripció del soci local davant de l'administració competent que acredite que té capacitat jurídica i d'actuació en el país d'execució, quan siga una entitat privada, i també els termes de la col·laboració entre la institució sol·licitant de la subvenció i el soci local. En el cas que el soci local siga una contrapart institucional o governamental, s'haurà d'aportar un conveni en què conste la voluntat del soci local de recolzar la realització del programa o projecte, i també els termes de la col·laboració entre la institució sol·licitant de la subvenció i el soci local.
3. Factures pro forma, pressupostos professionals o peritatges sobre el cost dels recursos que s'han d'utilitzar i de manera excepcional, en el cas que no es puga disposar de documents acreditatius d'algun concepte de gasto, informe justificatiu d'esta impossibilitat.
4. Informe i documentació justificativa de la quantia dels costos indirectes que s'imputen al projecte, d'acord amb el que disposa la Base 9.
5. Memòria econòmica i pla de finançament de la proposta, elaborats d'acord amb el que establixen els articles 6, 7, 8 i 10.7.b) del Decret 201/1997, del Consell de la Generalitat, segons el model que figura com a annex V i en el Portal de la Generalitat (www.gva.es) accedint als apartats "Guia Prop"-"Tràmits i Servicis", on s'identifiquen els recursos necessaris, el nombre d'unitats de cada recurs, el preu per unitat, en la moneda local i en euros i l'import total del projecte.
6. Memòria i acreditació dels projectes realitzats per la Universitat, departament o institució, relacionats amb el projecte per al qual se sol·licita subvenció.
Base 8. Documentació addicional
A més de la documentació d'aportació obligatòria ressenyada en les dos bases anteriors, es pot acompanyar les sol·licituds de la documentació relacionada a continuació, o de qualsevol altra que l'entitat considere convenient, a fi de poder realitzar una millor valoració de les entitats i propostes presentades:
1. Material gràfic i audiovisual complementari a la informació presentada.
2. Acord de col·laboració entre la institució sol·licitant i el soci local, si és el cas, quan no siga obligatori, i informe sobre anteriors col·laboracions i vincles i descripció de la seua implicació en el projecte.
3. Documents d'estratègies de l'entitat dins de les prioritats del Pla director de la Cooperació Valenciana 2008-2011 i de la Llei de Cooperació Internacional al Desenrotllament de la Comunitat Valenciana o informe que les activitats s'ajusten al marc estratègic del mencionat Pla.
4. Pla o programa dins del qual s'inserix l'actuació, si és el cas.
5. Carta o document de consentiment previ que informe de les persones destinatàries quant a l'actuació, i informe, si és el cas, sobre la participació dels propis beneficiaris en el disseny, execució i avaluació de l'activitat.
6. Qualsevol altra documentació que puga resultar d'interés per a la millor valoració del projecte.
Base 9. Subvenció de costos indirectes
1. Es consideraran costos indirectes, d'acord amb el que establix l'article 6.2 h) del Decret 201/1997, del Consell de la Generalitat, qualsevol gasto administratiu de la Universitat o institució subvencionada, entenent per estos, els del departament a la Comunitat Valenciana encarregat de la cogestió del projecte i els del soci local, si és el cas, derivats exclusivament i directament de la formulació, seguiment i avaluació d'este.
2. El percentatge màxim de gastos indirectes es fixa en el 8% de la subvenció concedida per la Generalitat.
3. Quant als interessos generats pels fons del projecte, és obligatòria la seua reinversió en gastos directes, quedant exclosa la seua imputació a gastos indirectes, excepte en el supòsit d'Universitats públiques subjectes al criteri de caixa única.
4. No es consideren gastos indirectes imputables a la subvenció de la Generalitat els de manteniment de la institució o soci local, com són electricitat, aigua, comunicacions i altres subministraments de la mateixa índole, ni els de combustible, segurs i manteniment de vehicles, ni els lloguers de locals per a seu.
Base 10. Límits al finançament
1. La participació financera de la Generalitat en els projectes serà, com a màxim, del 50% del cost total del projecte, i la institució sol·licitant haurà d'assumir, com a mínim, el finançament del 50% restant, incloent-t'hi, si és el cas, la valoració de les aportacions en espècie i les aportacions d'altres entitats.
2. Els projectes que hagen superat l'avaluació tècnica, podran ser subvencionats pel 100% de l'import sol·licitat, concedint-se les subvencions per orde de puntuació de major a menor.
3. La concessió de subvencions per cada institució sol·licitant no podrà superar el 25% del crèdit disponible en esta convocatòria.
4. El percentatge de cofinançament d'un projecte es fixarà en el moment de l'aprovació de la quantia de la subvenció per la relació entre esta i el cost total del projecte que apareix en el formulari d'identificació original o, si és el cas, reformulat. Si després de l'execució efectiva del projecte, el cost total real és inferior al que s'havia previst en un principi, la subvenció podrà ser objecte de minoració, de manera que el percentatge màxim de cofinançament de la Generalitat es mantinga inalterat.
Base 11. Valoració dels projectes
1. Una vegada finalitzat el termini de presentació de sol·licituds i quan estes estiguen esmenades o haja transcorregut el termini per a això, la Comissió Tècnica del Programa de Cooperació efectuarà la valoració de les propostes a fi de proposar la selecció d'aquelles que es consideren més interessants d'acord amb les prioritats a què es referixen les presents bases.
2. La Comissió Tècnica del Programa de Cooperació està composta per:
- La directora general de Cooperació al Desenrotllament i Solidaritat, que actuarà com a presidenta.
- El cap de l'Àrea de Cooperació al Desenrotllament i Solidaritat.
- La cap del Servici de Gestió Administrativa i Assistència Jurídica.
- La cap del Servici de Planificació i Formació.
- La secretària general Administrativa de la Conselleria d'Immigració i Ciutadania, o qui designe com a suplent.
- Un tècnic designat per la directora general de Cooperació al Desenrotllament i Solidaritat, que actuarà com a secretari, amb veu però sense vot.
3. Com a element de deliberació la Comissió podrà utilitzar els informes tècnics elaborats pel personal de la Direcció General i/o una entitat externa, contractada a l'efecte.
4. L'avaluació tècnica serà superada en el cas que el projecte aconseguisca una puntuació mínima global de 60 punts, sobre un total de 120 punts que es distribuiran de la forma següent:
a) 20 punts, com a màxim, per la capacitat de gestió i experiència de la institució sol·licitant i la capacitat professional i acadèmica de l'equip tècnic i/o formador i investigador.
b) 80 punts, com a màxim, per la qualitat del projecte. A l'efecte, es tindrà en compte el grau d'adequació del projecte als criteris per a la seua selecció, la seua rellevància, metodologia, els beneficiaris, l'impacte i el pressupost.
c) 20 punts, com a màxim, per l'estructura de la institució en la Comunitat Valenciana i l'adequació de les actuacions de la institució als objectius i prioritats de la política de la Generalitat en matèria de cooperació internacional per al desenrotllament, referides en la base 3.
5. Per a superar l'avaluació tècnica és necessari aconseguir, per cada un dels dos primers apartats, com a mínim, l'equivalent a la mitat de la seua puntuació respectiva.
Base 12. Resolució del procediment
1. Basant-se en els informes tècnics i la valoració prèvia de les propostes, la Comissió Tècnica del Programa de Cooperació, formularà proposta de resolució i l'elevarà al conseller d'Immigració i Ciutadania.
2. En el termini màxim de sis mesos comptadors des de la publicació d'esta convocatòria en el DOCV corresponent, el conseller d'Immigració i Ciutadania resoldrà sobre la concessió o denegació de cada una de les subvencions sol·licitades.
3. La Resolució per la qual es concedisquen o deneguen les subvencions es publicarà en el Diari Oficial de la Comunitat Valenciana i en la pàgina web de la Conselleria d'Immigració i Ciutadania.
4. Una vegada transcorregut el termini màxim per a resoldre sense que s'haja produït resolució expressa, les institucions sol·licitants podran entendre desestimades les seues pretensions per silenci administratiu.
5. Durant un període de tres mesos comptadors des de la data de la publicació en el DOCV de la Resolució de concessió de les subvencions, els documents dels projectes presentats que no resulten subvencionats estaran a disposició de les institucions sol·licitants en la seu de la Direcció General de Cooperació al Desenrotllament i Solidaritat perquè puguen ser retirats. Quan acabe este termini, es procedirà a la seua destrucció.
Base 13. Obligacions de les institucions beneficiàries de subvencions
1. Les entitats beneficiàries de subvencions han de reunir els requisits i complir les obligacions establides en esta convocatòria i en la legislació vigent, en particular les assenyalades en els articles 13 i 14 de la Llei 38/2003, de 17 de desembre, General de Subvencions.
2. També és una obligació derivada de la Llei General de Subvencions, la de l'article 18, donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, en els termes previstos en la base 23 de la present convocatòria.
3. A més de les obligacions generals de tot beneficiari d'una subvenció pública, en les subvencions regulades en la present orde, els beneficiaris estan obligats a informar de qualsevol modificació, canvi organitzatiu o de responsable, domicili o d'altres dades identificatives de la institució subvencionada, que afecten les relacions amb la Direcció General de Cooperació al Desenrotllament i Solidaritat, i també comunicar qualsevol eventualitat que sorgisca en la realització del projecte.
4. Les institucions beneficiàries dels fons públics han d'aportar, per mitjà del cofinançament previst en l'article 7 del Decret 201/1997, la diferència entre el cost total del projecte i la subvenció atorgada per la Generalitat.
5. En el termini de 10 dies hàbils comptadors des de la publicació de la resolució de concessió, les universitats i institucions que hagen obtingut subvenció han d'aportar el model d'acceptació normalitzat disponible en el Portal de la Generalitat (www.gva.es) accedint als apartats "Guia Prop"-"Tràmits i Servicis" o la reformulació del projecte en el supòsit previst en la base següent. Si transcorre este termini sense que s'haja presentat la documentació anterior, s'entendrà que el sol·licitant renuncia a l'ajuda i es dictarà una resolució deixant sense efecte la subvenció concedida.
6. Sense perjuí del que s'ha assenyalat en el punt anterior, qualsevol sol·licitant podrà renunciar a la subvenció abans del lliurament dels fons, de manera expressa i per escrit presentat en el termini de 10 dies hàbils comptadors des de la publicació de la resolució de concessió. Si la renúncia es produïx després d'haver percebut la subvenció concedida, s'haurà de reintegrar la quantitat percebuda més els interessos legals corresponents.
Base 14. Reformulació del projecte
1. En el cas que la subvenció concedida siga inferior a la quantitat sol·licitada, l'entitat subvencionada ha de presentar, dins dels 10 dies hàbils següents a la publicació de la resolució, una reformulació del projecte inicial que l'ajuste a la quantitat finalment subvencionada per la Generalitat. La presentació de la reformulació suposa l'acceptació de la subvenció i s'ha de realitzar per mitjà de la presentació d'un nou formulari d'identificació, en suport escrit i en format electrònic, pdf o compatible Word, i també la descripció dels termes en què s'efectua la reformulació i una nova memòria econòmica adaptada als canvis pressupostaris realitzats.
2. La contribució financera externa, davall qualsevol de les formes previstes en l'article 7 del Decret 201/1997, del Consell de la Generalitat, es podrà ajustar proporcionalment a la reducció de la subvenció. Este ajusta no pot en cap cas implicar un increment del percentatge de cofinançament de la Generalitat respecte del que apareixia en el projecte inicial.
3. En el cas que no es presente la reformulació del projecte en el termini abans indicat, s'entendrà que l'entitat beneficiària renuncia a la subvenció concedida, sense perjuí de l'aplicació prèvia del que disposa l'article 76 de la Llei 30/1992, de 26 de novembre, de Règim Jurídic de les Administracions públiques i del Procediment Administratiu Comú.
Base 15. Inici de l'execució i lliurament anticipat de fons
1. Una vegada rebut el document d'acceptació de la subvenció concedida, l'administració tramitarà el lliurament del 100% de la subvenció concedida.
2. L'inici de l'execució del projecte s'ha de produir en l'any 2010 i, com a màxim, dins dels tres mesos següents a la recepció dels fons. S'exceptuen aquells projectes aprovats per a la realització d'activitats lligades a un curs acadèmic, i en este cas l'inici pot produir-se durant el curs acadèmic, en l'exercici 2010. Una vegada es produïsca l'inici de l'execució del projecte subvencionat, s'ha de comunicar esta circumstància per escrit a la Direcció General de Cooperació al Desenrotllament i Solidaritat.
3. També ha de ser comunicada a la Direcció General de Cooperació al Desenrotllament i Solidaritat la data de la recepció de la subvenció en el termini dels deu dies hàbils següents a l'ingrés d'esta en el compte bancari assenyalat a l'efecte, havent d'aportar original o fotocòpia compulsada de la transferència bancària. En esta mateixa comunicació, s'ha d'indicar el compte bancari obert exclusivament per a les actuacions aprovades a Espanya i acreditar que els fons rebuts s'han transferit a este compte, excepte en el cas d'Universitats públiques.
4. L'Administració es reserva la facultat de requerir en qualsevol moment garantia real o personal a l'entitat beneficiària si circumstàncies objectives així ho justifiquen.
Base 16. Ús de les dos llengües oficials de la Comunitat Valenciana
Els estudis, publicacions i programes que siguen produïts en la Comunitat Valenciana, derivats de l'execució dels projectes subvencionats, han de concedir el mateix tractament a les dos llengües oficials de la Comunitat Valenciana.
Base 17. Informes semestrals
1. Les institucions ha de presentar, per cada projecte subvencionat de duració superior a un any un informe semestral sobre la marxa de l'execució d'este, segons model normalitzat disponible, en suport escrit i CD-ROM, en format pdf o compatible Word.
2. El termini per a la presentació de l'informe semestral serà de deu dies hàbils comptadors des de l'endemà al transcurs de cada semestre d'execució del projecte, d'acord amb la data d'inici comunicada a l'administració en els termes de la base 15.2.
3. Els informes semestrals no poden contindre sol·licituds de modificació del projecte subvencionat ni d'ampliacions de termini que requerisquen l'autorització prèvia i expressa de la Direcció General de Cooperació al Desenrotllament i Solidaritat, sol·licituds que s'han de realitzar en un altre document, sense perjuí de la seua menció, una vegada autoritzats, en el corresponent informe semestral.
Base 18. Finalització del projecte, informe final i documents que han d'acompanyar-lo
1. Els projectes es consideraran finalitzats una vegada transcorregut el termini d'execució previst en el formulari d'identificació del projecte. El termini d'execució dels projectes d'investigació i formació no pot ser superior a 3 anys si s'executen en l'exterior o 15 mesos quan es porten a terme a la Comunitat Valenciana.
2. El termini per a la presentació de l'informe final i la justificació dels gastos davant de la Direcció General de Cooperació al Desenrotllament i Solidaritat serà de tres mesos a partir de la data de finalització del projecte.
3. L'informe final s'ha d'emplenar en model normalitzat disponible i en el qual s'ha d'analitzar i avaluar la realització del projecte en el seu conjunt, reflectint les actuacions finançades a càrrec de la subvenció de la Generalitat i les que s'hagen finançat a càrrec d'altres subvencions o fons propis.
4. L'informe final s'ha d'acompanyar dels documents següents:
a) Certificat original del secretari amb el vistiplau del rector de la Universitat o president de la institució que la subvenció, i també, si és el cas, els interessos generats per esta, han sigut invertits en la seua totalitat en el projecte per al qual va ser concedida, i en el qual consten, a més, els objectius aconseguits.
b) Certificat original del secretari amb el vistiplau del rector de la Universitat o president de la institució sobre el cost total del projecte.
c) En el cas que els gastos inherents a l'execució del projecte s'hagen realitzat en l'exterior, informe del soci local sobre les repercussions del projecte, així com certificat del seu representant legal acreditatiu de l'import de les transferències rebudes imputables a la subvenció concedida per la Generalitat.
d) Documents o certificats bancaris acreditatius dels punts següents: ingrés de la subvenció en el compte corrent obert a l'efecte, transferències bancàries realitzades a càrrec d'esta i, si és el cas, tipus de canvi de les transferències bancàries realitzades. Així mateix, certificat de l'entitat bancària dels interessos produïts pel depòsit de la subvenció des del dia de l'ingrés, tant a Espanya com al país de destinació.
e) Llista numerada dels documents justificatius del gasto realitzat a càrrec de la subvenció concedida, segons model normalitzat disponible, en suport escrit i electrònic, en format compatible Excel. Esta llista ordenada i numerada, s'ha de fer d'acord amb les partides del pressupost aprovat, i els conceptes compresos en esta, per subpartides, tal com es van presentar en la memòria econòmica detallada en el moment de la formulació, o si és el cas, en la reformulació econòmica presentada o en la modificació pressupostària del projecte autoritzada o comunicada.
f) Documents justificatius dels gastos realitzats a càrrec de la subvenció concedida, ordenats basant-se en la llista a què es referix la lletra anterior.
Base 19. Justificació dels gastos
1. Els documents justificatius del gasto han de ser autèntics, a l'efecte dels quals ha de presentar-se el document original acompanyat d'una còpia per a la seua compulsa, o còpia degudament compulsada per notari o fedatari públic.
2. Les factures presentades han de complir amb els requisits exigits per la legislació del país en què s'hagen adquirit els béns o prestat els servicis, per o per al beneficiari de la subvenció i, en tot cas, inclouran:
a) Nom, cognoms, denominació social, domicili i número d'identificació fiscal, si és el cas, de l'expedidor i del destinatari.
b) Descripció de l'operació i contraprestació total.
c) Lloc i data d'emissió.
d) Acreditació que s'ha efectuat el pagament del seu import per la institució beneficiària.
e) Els originals han de marcar-se amb un segell o diligència, el model del qual es troba en la pàgina web de la Conselleria, en què s'indica el número d'expedient per a la justificació del qual han sigut presentats i el percentatge de finançament que s'imputa a la Generalitat.
3. La data de les factures i justificacions dels gastos a càrrec de la subvenció de la Generalitat ha d'estar compresa dins del termini d'execució real del projecte. Només s'acceptaran factures anteriors o posteriors, en no més de sis mesos, per als gastos de formulació i avaluació respectivament.
4. En el cas que el soci local no puga desprendre's d'algun document justificatiu del gasto, s'haurà de presentar informe que motive esta impossibilitat. En este cas, serà necessari que s'aporte una còpia del document confrontada per notari o funcionari de l'ambaixada o consolat espanyol, qui donarà expressament fe que en l'original del document s'ha fet constar de manera fefaent que este gasto ha sigut subvencionat per la Generalitat, totalment o parcialment, en la quantia que s'especifique.
5. Si la justificació del gasto no aconseguira la totalitat de la quantia subvencionada o si es presentaren justificants que no puguen considerar-se com a tals o defectuosos, l'administració iniciarà el corresponent procediment de reintegrament de la subvenció concedida.
6. Quant al procediment de gestió i justificació de la subvenció pública caldrà ajustar-se en especial al que disposen els articles 29 a 31 de la Llei General de Subvencions.
Base 20. Control financer
1. Els originals de tots els documents justificatius del gasto imputables al projecte quedaran depositats en la seu valenciana de la institució o en la Universitat almenys durant un període de quatre anys des de la presentació de l'informe final.
2. La institució beneficiària de la subvenció es compromet a permetre el control financer que correspon a l'òrgan gestor de les subvencions, a la Intervenció General i a la Sindicatura de Comptes de la Generalitat, facilitant, a l'efecte, tota la informació que li siga requerida.
Base 21. Modificació del projecte i ampliacions de termini
1. Quan durant l'execució del projecte succeïsquen circumstàncies que alteren o dificulten greument el desplegament d'esta, la institució beneficiària estarà obligada a sol·licitar per escrit, de forma motivada i amb caràcter immediat a l'aparició de les circumstàncies que la justifiquen, autorització de modificació substancial del projecte a la Direcció General de Cooperació al Desenrotllament i Solidaritat. S'entén per modificació substancial aquella que afecte objectius, resultats, població beneficiària, ubicació territorial, soci local o variació de les partides pressupostàries en més del 10% del pressupost inicialment aprovat o reformulat.
2. La resta de modificacions del projecte es consideraran modificacions no substancials i han de ser comunicades per escrit a la Direcció General de Cooperació al Desenrotllament i Solidaritat de forma immediata a l'aparició de les circumstàncies que les motiven.
3. Qualsevol modificació del projecte comportarà la presentació, adaptats a les noves circumstàncies, d'un nou formulari d'identificació, en suport escrit i electrònic, en format pdf o compatible word, i també, si és el cas, una nova memòria econòmica.
4. El termini d'execució del projecte i els terminis de presentació dels informes de seguiment i de l'informe final només podran ser ampliats si així ho autoritza la Direcció General de Cooperació al Desenrotllament i Solidaritat, amb la sol·lictud prèvia motivada de la institució beneficiària que ha de presentar-se dins del termini l'ampliació del qual se sol·licita, d'acord amb el que disposa l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Base 22. Revocació i reintegrament de les subvencions
1. L'Administració, si existiren motius fundats per a suposar que el projecte està sent incorrectament executat, podrà:
a) Suspendre provisionalment, amb audiència prèvia de la institució interessada, el desplegament de l'acció fins que se supervise l'execució del projecte.
b) Sol·licitar que la institució subvencionada referme la devolució dels fons percebuts.
c) Revocar, amb audiència prèvia de la institució interessada, la Resolució de concessió.
2. En els supòsits previstos en l'article 37 de la Llei 38/2003, General de Subvencions, i en l'article 15 de l'esmentat Decret 201/1997, la institució beneficiària de la subvenció ha de reintegrar la quantitat rebuda i pagar l'interés de demora des del moment del pagament de la subvenció.
3. Les institucions subvencionades podran reintegrar, al compte restringit de la Generalitat 0049 1827 85 0721304817, aquelles quantitats no invertides en la realització de l'objecte i de les activitats subvencionades. Els reintegraments voluntaris han de comunicar-se, amb informe raonat, de forma immediata al centre gestor competent en matèria de cooperació al desenrotllament, aportant a més l'original o fotocòpia compulsada de l'ingrés realitzat, i incloure's este informe juntament amb l'informe final que es presente una vegada finalitzada l'execució del projecte.
Base 23. Difusió de l'origen de les subvencions i accions de sensibilització social, educació per al desenrotllament i difusió pública del projecte
1. Les entitats beneficiàries han de donar difusió a l'origen de la subvenció i incorporar de forma visible el logotip de la Generalitat, Conselleria d'Immigració i Ciutadania, en tot material escrit de difusió o de publicitat que tinga qualsevol relació amb el projecte subvencionat, i també, si és el cas, aquells logotips que tinguen relació amb el programa públic en què s'emmarquen. El logotip de la Generalitat que s'ha d'utilitzar és el que es troba en la pàgina web de la Conselleria d'Immigració i Ciutadania.
Quan les entitats beneficiàries de la subvenció exhibisquen el seu propi logotip, el de la Generalitat, i si és el cas també el del programa públic en què s'emmarque el projecte subvencionat, ha de figurar amb la mateixa grandària i en les mateixes condicions de visibilitat.
2. Serà preceptiva en totes les subvencions aprovades, la realització de les accions de sensibilització social, educació i comunicació per al desenrotllament compatibles amb l'objecte del projecte, i la seua difusió a través de mitjans de comunicació d'acord amb les indicacions de la Conselleria d'Immigració i Ciutadania. El cost d'estes accions és de l'1% de l'import de la subvenció concedida en la present convocatòria i forma part de la justificació.
3. Les institucions i universitats beneficiàries d'alguna subvenció per la present convocatòria, participaran si és el cas, en les jornades anuals sobre investigació i desenrotllament, coordinades per la Generalitat.
4. En el cas que la realització del projecte genere qualsevol tipus de documentació audiovisual o material imprés, una còpia d'este material ha d'entregar-se a la Direcció General de Cooperació al Desenrotllament i Solidaritat, durant el termini d'execució del projecte o bé a la seua finalització. La Generalitat està autoritzada per a utilitzar el material audiovisual o imprés dels projectes subvencionats tant en la seua pàgina web, com en els documents que realitze, ja siguen memòries, plans anuals o presentacions, entre altres.
5. En tot cas, la Generalitat també estarà autoritzada per a utilitzar els resultats dels estudis i investigacions que generen els projectes objecte de les subvencions concedides.
Base 24. Règim jurídic aplicable
Esta convocatòria i la corresponent concessió de subvencions s'ajustarà al que disposen els preceptes de caràcter bàsic de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de desenrotllament, i també aquells altres preceptes d'estos textos legals que, amb caràcter supletori, quan siguen compatibles amb la legislació pròpia, siguen d'aplicació de conformitat amb el que disposa l'article 4 del Decret 201/1997, d'1 de juliol, del Consell de la Generalitat, en especial, quant al règim de reintegraments i d'infraccions i sancions.
Igualment, s'aplicaran a la present convocatòria els preceptes en matèria de subvencions arreplegats en el Text Refós de la Llei d'Hisenda Pública de la Generalitat, mentre no s'oposen als articles bàsics de l'esmentada Llei estatal.